hegyi beszéd VII.
Lelki patyolatban
Máté 5:8
Lekció: Zsid 10:16-25

[bookmark: _GoBack]Kisiskolás voltam, amikor egy felnőtt megkérdezte tőlem: – Mi a csigalépcső? Megörültem, hogy tudom a választ, és egyből – ahogy én azt gondoltam – a felnőtt segítségére siettem, és az ujjaimmal lerajzolva a csigalépcső alakját, azt mondtam: - Egy ilyen alakú lépcső. Persze ennek a felnőttnek nem volt szüksége segítségre, pontosan tudta, mi a csigalépcső. Viszont az érdekelte őt, hogyan válaszolok. – Az emberek 95%-a az ujjával ad választ erre a kérdésre – mondta. Tény, hogy sokkal egyszerűbbnek tűnt egy kézmozdulattal imitálni a lépcső alakját, mint azt mondani, hogy a csigalépcső egy, a függőleges tengelye mentén spirálszerűen felfelé haladó lépcső. Dolgokat néha sokkal könnyebben értünk meg egy példa alapján, mint szavakból.
Valahogy így van ez a lelki tisztasággal is, nem? Van egy kép a fejünkben a tiszta lelkű emberről, de vajon pontosan mitől tiszta ez az ember: attól, hogy becsületes? Vagy őszinte? Netalán tartózkodik a paráznaság bármilyen formájától? A tiszta szívűt könnyebb észrevenni, mint elmondani. Éppen ezért a boldogmondások közül ez, a hatodik jelentette a legnagyobb küszködést. Ám remélem, hogy ahogy Isten igéjének különböző részeit vizsgáljuk a lelki tisztaság kapcsán, úgy megyünk majd el innen, hogy sikerült megértenünk, amit Krisztus mondani akar a szív tisztaságáról. Éppen ezért három egyszerű kérdést vizsgáljunk meg. Mi a lelki tisztaság? Miért törekedjünk a tisztaságra? Hogyan váljunk tiszta szívűekké?
Mi a lelki tisztaság?
Kik tehát a tiszta szívűek? Egy világos: Jézus itt újra a szívünkről, a gondolkozásunk, érzelmi életünk és akaratunk központjáról beszél. Kortársai közül a legtöbben a tisztaságot a külső tettekben látták: akár olyan rituális dolgokban, mint a kézmosás vagy bizonyos ételektől tartózkodás, vagy az olyan tettekben, mint a nyilvános imádkozás vagy adakozás. És ma is az erkölcsi tisztaság kimerül ezekben a dolgokban: a pénzügyek tiszta (értsd: törvényeknek megfelelő, adót befizető) rendezése, az alkoholtól vagy kábítószerektől való érintetlenségben, vagy bármilyen kétes ügytől való távolmaradásban. 
De ennyi lenne a tiszta szívűség csupán? Nem, mondja Jézus. A tisztaság szív-dolog. Nem egyenlő törvényeknek és elvárásoknak való külső megfeleléssel. Több annál: egy belső ragaszkodás és vágyódás az igaz és jó dolgokat iránt. Éppen ezért élhet valaki példamutató életet, szeretheti feleségét, hozhat áldozatot gyerekeiért, lehet hűséges barát, jó munkaerő, kellemes társaság – és szíve mégis tele tisztátalan vágyakkal, kapzsisággal és saját dicsőségének keresésével. 
De tovább megyek: valaki élhet jó keresztyénként. Lehet egy gyülekezet tagja, aki naponta olvassa a Bibliát, tizedet fizet és istentiszteletre jár. Gyerekeit megkereszteli, áhítatokat tart, sőt a gyülekezetben szolgálatot vállal. Mégis lehetséges, hogy ez az ember nem tért meg, és szíve nem az Úré. 
Olvastam egy emberről, aki írásaiban és beszédében idézte a Bibliát. Többször is élesen elhatárolta magát az ateizmustól, és a keresztyének védelmezőjének mondta magát. Bibliaolvasása közben jegyzeteket készített, sőt a nyilvánosság előtt is mutogatta elnyűtt Bibliáját. Vallotta, hogy milyen erőt merített ebből a könyvből. Mégis kevesen mernék őt keresztyénnek nevezni. Úgy hívták ugyanis, hogy Adolf Hitler.[footnoteRef:1]  [1:  https://en.wikipedia.org/wiki/Religious_views_of_Adolf_Hitler, http://www.sermonillustrations.com/a-z/h/hypocrisy.htm ] 

Isten adott ponton ezt mondta a népéről: „e nép csak szájával közeledik hozzám, és ajkával tisztel engem, szíve pedig távol van tőlem, úgy, hogy irántam való félelmük betanult emberi parancsolat lett.” (Ézs 29:13) Krisztus pedig ezt a farizeusokról: „Hasonlóképpen ti is kívülről igazaknak látszotok ugyan az emberek előtt, de belül tele vagytok képmutatással és törvénytelenséggel.” (Mt 23:28) A kedves, igaznak tűnő külső mögött megbújhat a szív, amely tele van haraggal, önzéssel, haszonleséssel, ítélkező lelkülettel, büszkeséggel. A hiteles keresztyén álcája alatt a szívünk lehet tisztátalan.
Nem szörnyű dolog ez, szeretett gyülekezet? És most ne másokra gondolj. Rólad és rólam van szó. Mi a helyzet a szívünkkel, testvéreim – tiszták vagyunk? Nem kezdtünk beengedni valamiféle gonoszságot a szívünkbe, bármilyen kicsinek tűnőt is? Talán megengedőbbé váltam a képernyőn mutatott meztelenséggel szemben. Talán már nem bántja a fülemet annyira a káromkodás. Nevetek egy-egy ízléstelenebb viccen, és megosztom azt. A szórakozás terén is lejjebb engedtem a lécet: már beleférnek azok a filmek, színdarabok, programok, melyek istenellenes üzenetet közvetítenek. Már nem figyelek arra, hogy a másokkal való beszélgetésben az ott nem lévő jóhírét védjem. Meghonosodtak életemben a „kegyes” hazugságok és füllentések: legyen szó az állam, a munkahelyem felé való elszámolásról, vagy egy-egy kényes helyzetből való menekülésről. Többet számít a pénz, mint korábban. Talán ismerős ez a folyamat? 
Miben áll a te keresztyénséged, testvérem? Engedelmeskedsz-e Isten törvényének – nem csak a felszínen, hanem a szíved mélyén? Arra vágysz-e, ami Isten szerint szép, igaz és jó? Vagy megnyugodsz a külsőségek teljesítésével? 

Észrevettem egy másik dolgot is a tisztaság kapcsán: sokkal könnyebb úgy beszélni róla, hogy mi nem az. Tiszta valami, ha nem koszos vagy szennyes. Ha nincs rajta semmi szennyeződés, azaz makulátlan. De akkor a lelki tisztaság csupán a gonoszságtól való mentességet jelenti? 
A napokban épp vártam a kisfiamra, amikor egy kisgyerek szaladt oda egy mellettem ülő nőhöz, akit láthatóan ismert. Valamit mondott neki, amitől a nő nagyon el volt ragadtatva, mert válaszként felkiáltott: – Milyen szép tiszta lelked van! Elgondolkoztam ezen a válaszon, mire gondolhatott a nő? Nem arra, hogy ez a kislány most nem csinált valami rosszat. Hanem inkább arra, hogy őszintén, önként, a szívéből fakadóan valami jó dolgot tett. Valahol itt van a lelki tisztaság másik oldala: a tisztaság hitelesség. Őszinte ragaszkodás a jóhoz, igazhoz és széphez. A tiszta szívűek azok, akiknek mutatják magukat: hitelesek, becsületesek, őszinték. Amikor a tetteik mögötti indítékok is nemesek,[footnoteRef:2] és megállnak Isten előtt. Nem azért kedveskednek, hogy ebből hasznuk származzon. Ez az őszinteség és hitelesség jellemzi a viszonyaikat. Nincs hátsó szándékuk. Nem játszanak valami szerepet. Nem próbálják becsapni Istent vagy magukat. Nem játsszák el a nagy keresztyént, miközben szívükben a pénz vagy a világ szeretete nagyobb úr. Szívük forrásától fogva a tetteik helyesek és jók. Tényleg Istent szeretik, és ezért cselekszenek. Tényleg az embertársaknak való szolgálat hajtja őket. Krisztus ezeket a tiszta szívű tanítványokat nevezi boldognak, azaz Istentől áldottnak. [2:  Nolland John. (2005): The Gospel of Matthew: A Commentary on the Greek text (p. 205). Grand Rapids, MI; Carlisle: W.B. Eerdmans; Paternoster Press.] 

Miért vágyjunk a lelki tisztaságra?
Van azonban itt egy érdekes feszültség. Jézus később azt mondja, hogy „a szívből származnak a gonosz gondolatok, gyilkosságok, házasságtörések, paráznaságok, lopások, hamis tanúbizonyságok, káromlások. Ezek teszik tisztátalanná az embert.” (Mt 15:19–20) Vagyis Jézus szerint a szív a tisztátalanság forrása, és nekünk ezt a szívet kellene tisztává tennünk?[footnoteRef:3] Mondhatjuk azt, hogy nincs hátszelünk. [3:  Morris, L. (1992). The Gospel according to Matthew (p. 100). Grand Rapids, MI; Leicester, England: W.B. Eerdmans; Inter-Varsity Press.] 

Jézus szavaiban mély igazság van: a szívünk gonoszságokat köpködő szökőkút. A tiszta szív nem természetes, és nem jön könnyen. Épp ellenkezőleg: az óemberi természetünk rengeteg hasznot lát a tisztátalanságban. Nem érezzük jó dolognak vágyaink kiélését? Nem kecsegtet haszonnal, ha átlépünk másokon, és kihasználjuk őket? Ne lenne öröm a bűnös szórakozásban? Szívünk gonosz vágyai naponta bombáznak minket, éppen ezért a fel kell tennünk a kérdést: miért vágyjunk tiszta szív után?
János első levele a következőt mondja: „Szeretteim, most Isten gyermekei vagyunk, és még nem lett nyilvánvalóvá, hogy mivé leszünk. De tudjuk, hogy ha nyilvánvalóvá lesz, hasonlókká leszünk őhozzá [Jézushoz], és meg fogjuk őt látni, amint van. És akiben megvan ez a reménység iránta, az mind megtisztítja magát, ahogyan ő is tiszta.” (1Jn 3:2–3) Ugyanezt a gondolatot fogalmazza meg a 24. zsoltár is: „Ki mehet föl az ÚR hegyére, és ki állhat meg szent helyén? Az ártatlan kezű és tiszta szívű, aki nem adja lelkét hiábavalóságra, és nem esküszik csalárdságra.” (Zsolt 24:3–4)
A két ige ugyanarról szól: van egy nálunk nagyobb valóság: Isten, aki gyökeresen más, mint mi. Aki nem osztozik a mi tisztátalan szívünkben és gonosz vágyainkban. Nincs benne álnokság. Sem képmutatás vagy hamisság. Akinek nincs szüksége mást kihasználni, tönkretenni vagy becsapni, hogy neki jó legyen. Nincsenek bűnös szokásai, nem szorul semmi pótlékra, hogy jól érezze magát. Hanem aki teljesen és tökéletesen tiszta. Teljes és egész. Hiteles, nemes és egyenes. Tökéletes – jó, igaz és szép minden viszonyulásában. 
Nem úgy, mint mi. Ahhoz, hogy a tiszta szív után vágyódjunk, először is szembe kell kerülnünk a magunk gonosz szívével. Kiábrándulni szívünk gonosz forrásából, amely ontja a hazugságot, haragot vagy tisztátalan vágyakat. Fel kell ismernünk azt az embert magunkban, amiről Pál beszél: „Mert magam sem értem, mit teszek. Mert nem azt teszem, amit akarok, hanem azt teszem, amit gyűlölök. […] Magamban tehát azt a törvényt találom, hogy jóllehet a jót akarom cselekedni, mégis a gonosz van hozzám közel.” (Róm 7:15-21) Nem tudom, voltál már e ponton. Amikor összetörtél mindazon, ami kijött a szívedből. Akkor talán Pállal együtt kiáltottál: „Ó, én nyomorult ember! Ki szabadít meg engem e halálnak testéből?” (Róm 7:24)
Csakúgy, mint a fizikai világban. Undorodunk mocskos tányérból enni. Hátrahőkölünk, ha egy olyan szobába lépünk be, ahol büdös a levegő. Kinyitjuk az ablakokat, és tiszta levegőt akarunk. És ekkor örömhír az, amiről János és a zsoltár beszél. Hogy van egy Isten, aki más, mint mi. Végtelenül nagyobb, jobb és igazabb, mint mi. És mi megállhatunk Isten szent helyén, vagyis hogy Isten közelében élhetünk. Kapcsolatunk lehet vele. Sőt, János azt mondja, hogy hasonlókká válhatunk ehhez az Istenhez. Nem döbbenetes, hogy mi, gonosz szívű teremtmények megszabadulhatunk ettől az átoktól, és válhatunk önzetlenekké, és belsőleg is tisztákká?
Ez a remény erőt ad.[footnoteRef:4] Olvastam egy new york-i milliomosról, Eugene Land-ről, aki egy alkalommal egy kelet-harlemi, a társadalom leszakadt rétegeiből származó hatodikos csoporthoz beszélt. Hogyan buzdíthatná őket, hogy ne adják át magukat a kábítószernek és erőszaknak? Végül azt mondta: „Tanuljatok, és maradjatok bent az iskolában – és végig fizetni fogom a taníttatások költségeit.” A hatás? Az őt hallgató 59 diákból 51 befejezte az iskolát. Pár év múlva közülük már 48 meg is szerezte főiskolai diplomáját. Miért? Mert az életben először reményt kaptak, hogy lehet más ez az élet. Volt egy cél, amire nézhettek, és ami mozgatta őket.[footnoteRef:5]  [4:  Carson, D. A. (1999). Jesus’ Sermon on the Mount and His Confrontation with the World: An Exposition of Matthew 5–10 (p. 27). Grand Rapids, MI: Baker Academic.]  [5:  http://www.nytimes.com/1987/06/21/nyregion/in-east-harlem-millionaire-nurtures-dreams.html ] 

Ilyen célt ad elénk most Jézus. Szeretnéd-e, ha szíved olyan tiszta lenne, mint Krisztusé? Akkor halld meg az örömhírt: van erre remény! Jézus azt mondja: „Én vagyok a világ világossága; aki engem követ, sosem jár sötétségben, hanem övé lesz az élet világossága.” Jézus azért jött, hogy megszabadítson minket minden bűntől és sötétségtől. És azt ígéri, hogy aki őt követi, nem marad a sötétségben. Hanem örökre a világosságban fog járni. Szeretnéd-e ezt a világosságot, ezt a tisztaságot? Akkor jöjj, higgy Jézusban, és kérj egy új szívet tőle!
Hogyan váljunk tiszta szívűekké?
Mi tehát a tisztaság? Őszinte, hiteles, szívbeli jóság. Miért vágyjunk a tisztaságra? Azért, mert az értékes – különösen, ha gonosz szívünk szennyének tükrében látjuk. Már csak egy kérdés maradt: hogyan váljunk tiszta szívűekké? A válaszom hasonló lesz egy háromszintes házhoz, ahol a következő szint mindig az előzőre épül rá.
Krisztus munkájában való hit által. A földszint, az alap Jézus Krisztus megváltó munkája. Mindenek előtt hinnünk kell abban, hogy ő meg tud tisztítani minket. Pál azt mondja: „[Jézus Krisztus] önmagát adta értünk, hogy megváltson minket minden gonoszságtól, és hogy önmaga számára megtisztítsa saját népét, hogy jó cselekedetekre igyekezzen.” (Tit 2:14 – l. még 1Kor 6:9–11)
Az, hogy Jézus mit tett értünk, az alapja a szívünk tisztaságának. Mélyen meg kell ragadni az igazságot, hogy az Atya előtt Jézus végérvényesen, tökéletesen tisztára mosott. Megigazított minket. Menyegzői ruhát adott ránk. A Jézustól kapott tisztaságunk kiállt minden alapos vizsgálatot – annyira, hogy a mennyei bíróság felmentett minket a bűneinkből, és mennyei Atyánk igaznak tekint minket. 
Ez a tisztaság határoz meg minket mostantól. Ez a mi valónk, identitásunk: Isten tisztára mosott gyermekei vagyunk. Ez nem valósul meg még teljesen a mindennapokban. Sajnos nem mindig élünk ennek megfelelően. Sajnos sokszor bemocskoljuk szívünket. De mégis tisztaságra rendeltetttünk, mert Jézus megmosott minket. Ezért újra és újra visszamehetünk hozzá. Tehát amikor a Krisztusban való hitről beszélek, nem csupán a megtérésre gondolok, amivel elkezdődött a keresztyén életünk, hanem a minden napon történő bűnbánatunkra is, amikor újra kérjük Jézus megtisztító munkáját. És Jézus újra és újra megtisztítja lelkiismeretünket. Újra és újra kegyelmét adja nekünk. Ha nagyot buktál is, akkor is van patyolat a bűnbánónak. Hidd el, hogy Jézus tisztára mosott!
A Szentlélekben való bizalom által. Jézus munkájára épül a következő szint: a Szentlélekben való bizalom. Jézus ugyanis nem hagyja, hogy egyedül harcoljunk szívünk gonoszságával. Hanem adott egy mennyei segítőt, a Szentlelket. Péter apostol ezt mondja: „Az igazság iránti engedelmességben tisztítsátok meg életeteket képmutatás nélküli testvéri szeretetre a Lélek által, és egymást tiszta szívből, kitartóan szeressétek.” (1Pt 1:22)
A Lélek a mi segítőnk. Pál a bűnös szívével való szembesüléskor keservesen felkiáltott, de nem sokkal később bátran hirdeti: „akiket Isten Lelke vezérel, azok Isten fiai.” (Róm 8:14) Vagyis Jézus megtisztító munkájában a Szentlélek vezet minket. Hogyan? Egyrészt úgy, hogy a Biblián keresztül ő nyitja fel a szemünket, hogy szembesüljünk szívünk gonoszságaival. Hogy tényleg bűnnek lássuk a szívünknek sokszor kedves gonoszságokat. Hogy megutáljuk azt. És meglássuk, hogy ezzel szemben mi Isten törvénye. Másrészt pedig úgy, hogy válaszol a mi könyörgésünkre, és erőt ad. Hogy elfussunk a kísértő helyzettől, ha kell. Hogy kivágjuk szemünket és levágjuk kezünket, ha kell. Hogy megfeszítsük az óembert indulataival és kívánságaival együtt (1Kor 3:24). Ezt nem tudjuk egyedül tenni. A Szentlélekre kell támaszkodnunk. Könyörögnünk és kiáltanunk kell a segítségéért.
Elhatározásaink és tetteink által. A legfelső szint pedig a mi aktív szerepünk. A fiatal Timóteusnak azt írja Pál: „az ifjúkori kívánságokat pedig kerüld, hanem kövesd az igazságot, a hitet, a szeretetet, a békességet azokkal együtt, akik tiszta szívből segítségül hívják az Urat.” (2Tim 2:22) Pál tanácsa egyszerű: vannak kívánságok, dolgok és helyzetek, amiket kerülnöd kell. És vannak más dolgok, tettek és helyzetek, amiket követned kell. A tisztaság a te ügyed – más nem küzdhet érte (2Kor 7:1). Éppen ezért csinálhatsz egy egyszerű táblázatot két oszloppal: a szívedet vizsgálva mit kell elkerülnöd? Mi az, ami beszennyez téged: milyen társaság, milyen helyzetek, milyen gondolatok vagy ábrándozások? Szánj időt arra, hogy ezeken gondolkodsz, és elhatározássá érjen, hogy menekülnöd kell tőlük, mint a tűztől! Majd a másik oszlopba írd fel mindazt, amit követned kell ezek helyett. Milyen kapcsolatokat kell építened? Milyen rutint kialakítanod? Milyen szolgálatot végezni? Így munkálkodj a szíved megtisztításán.

A tiszta szív értékes. Nem csupán azért a nyugalomért, amelyet a tiszta lelkiismeret ad. Nem csupán azért az áldásért, amelyeket az emberekkel való viszonyainkba hoz. Hanem azért, mert a tiszta szívűek látják meg az Urat. Lebegjen a szemed előtt ez a cél – az a nap, amikor Megváltóddal találkozol, és teljesen hasonlóvá leszel hozzá. „Akiben megvan ez a reménység iránta, az mind megtisztítja magát, ahogyan ő is tiszta.” Ámen.

